**Supplementary IASB Update April 2020—impact of covid-19**

**Извънреден информационен бюлетин на Съвета по международни счетоводни стандарти (IASB) – април 2020 г.—ефектът от covid-19**

На 17 април 2020 г. Съветът проведе допълнително заседание, за да обсъди ефекта от пандемията с covid-19. Съветът обсъди:

* [дали да удължи срока във връзка с консултационните документи и окончателните изменения като резултат от пандемията (Документ по програмата 32);](https://www.ifrs.org/news-and-events/updates/iasb-updates/supplementary-april-2020/#1)
* [стъпките от регламентираната процедура за удължаване на датата на влизане в сила на *Класифициране на пасивите като текущи или нетекущи* като резултат от пандемията (Документ по програмата 32A); и](https://www.ifrs.org/news-and-events/updates/iasb-updates/supplementary-april-2020/#2)
* [евентуално изменение на МСФО 16 *Лизинг* в резултат на промени в лизинговите плащания, които са настъпили или се очаква да настъпят, в резултат на пандемията (Документ по програмата 32Б).](https://www.ifrs.org/news-and-events/updates/iasb-updates/supplementary-april-2020/#3)

**Допълнителна информация**

Предстоящи заседания на Съвета:

* 21–23 април 2020 г.
* 18–22 май 2020 г.
* 22–26 юни 2020 г.

**Ефектът от covid-19 върху сроковете във връзка с дейността на Съвета (Документ по програмата 32)**

Съветът реши в порядък на работна хипотеза:

* да публикува проект за обсъждане, предлагащ да се отсрочи датата на влизане в сила на *Класифициране на пасивите като текущи или нетекущи*, който изменя МСС 1, по отношение на годишни отчетни периоди, започващи на или след 1 януари 2023 г. Всичките четиринадесет членове на Съвета изразиха съгласие с това решение.
* да удължи консултационния период във връзка със следните публикувани консултационни документи с приблизително три месеца:
  1. Проекта за обсъждане, посветен на *Общо представяне и оповестяване*;
  2. Искането за предоставяне на информация във връзка с *Всеобхватния преглед на стандарта МСФО за МСП*; и
  3. Документите за обсъждане във връзка с *Бизнес комбинации—оповестяване, репутация и обезценка*.

Всичките четиринадесет членове на Съвета изразиха съгласие с тези решения.

Съветът обсъди също така и промени в сроковете във връзка с предстоящите консултационни документи и окончателни изменения (виж [Работна програма на IASB](https://www.ifrs.org/projects/work-plan/)). Поради несигурността и еволюиращото естество на кризата, Съветът ще продължи да наблюдава текущо ситуацията и да преценява дали са необходими по-нататъшни промени в сроковете, свързани с дейността на Съвета.

**Класифициране на пасивите като текущи или нетекущи —отсрочване на датата на влизане в сила (Документ по програмата 32A)**

Съветът реши в порядък на работна хипотеза да предостави 30 дни за коментари във връзка с проекта за обсъждане относно предложението на Съвета да отсрочи датата на влизане в сила на *Класифициране на пасивите като текущи или нетекущи*. Всичките четиринадесет членове на Съвета изразиха съгласие с това решение.

Всичките четиринадесет членове на Съвета потвърдиха, че са се уверили, че Съветът е изпълнил изискванията на приложимите стъпки от регламентираната процедура и, в частност, е провел достатъчно консултации и анализи, за да се пристъпи към процедурата по гласуване на проекта за обсъждане.

Нито един от членовете на Съвета не даде индикации, че възнамерява да изрази несъгласие с предложението в проекта за обсъждане.

***Следващ етап***

Съветът планира да публикува проекта за обсъждане през май 2020 г.

**Лизинг и covid-19 (Документ по програмата 32Б)**

Съветът реши в порядък на работна хипотеза:

1. да предостави на лизингополучателите изключение по избор от изискванията за оценяване дали отстъпка в наема във връзка с covid-19 представлява модификация на лизинга;
2. да изисква лизингополучателите, които прилагат това изключение, да отчитат счетоводно отстъпки в наема във връзка с covid-19 така, сякаш тези отстъпки не са модификации на лизинга;
3. да изисква лизингополучателите, които прилагат това изключение, да оповестяват този факт;
4. да изисква лизингополучателите да прилагат изключението ретроспективно, признавайки кумулативния ефект от първоначалното прилагане на изменението като корекция на началното салдо на неразпределената печалба (или, съобразно случая, друг компонент на собствения капитал) към началото на отчетния период, в който лизингополучателят прилага изменението за първи път;
5. изключението да влиза в сила незабавно след публикуване на окончателното изменение; и
6. да предостави 14 дни за коментари във връзка с проекта за обсъждане на предложеното изменение на МСФО 16, при условие, че това бъде одобрено от Попечителите на Фондация МСФО.

Всичките четиринадесет членове на Съвета изразиха съгласие с тези решения.

Всичките четиринадесет членове на Съвета потвърдиха, че са се уверили, че Съветът е изпълнил изискванията на приложимите стъпки от регламентираната процедура, за да се пристъпи към процедурата по гласуване на проекта за обсъждане.

Нито един от членовете на Съвета не даде индикации, че възнамерява да изрази несъгласие с предложението в проекта за обсъждане.

***Следващ етап***

Съветът планира да публикува проекта за обсъждане преди 27 април 2020 г.